**Szentendre Város Önkormányzat Képviselő-testületének**

**7/2017. (II.21.) önkormányzati rendelete**

**egyes önkormányzati rendeletek módosításáról**

Szentendre Város Önkormányzat Képviselő-testülete Magyarország Alaptörvényének 32. cikk (2) bekezdésében biztosított eredeti jogalkotói hatáskörében, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, valamint a közúti közlekedésről szóló 1988. évi I. törvény, valamint a végrehajtásáról szóló 30/1988. (IV. 21.) MT rendelet, valamint az épített környezet alakításáról és védelméről szóló 1997. évi LXXVIII. törvény, valamint az országos településrendezési és építési követelményekről szóló 253/1997. (XII. 20.) Korm. rendelet alapján, a közúti közlekedésről szóló 1/1975. (II. 05.) KPM-BM együttes rendelet szabályainak betartásával, figyelembe véve Szentendre Város történelmi hagyományait, földrajzi adottságait, építészeti jellegzetességeit, a város forgalmi és parkolási rendjéről, valamint a parkolási díjakról, a védett és korlátozott övezetekbe történő behajtás rendjéről szóló 23/2007. (IV. 13.) Önk. rendeletét, valamint a közterület-használat rendjének szabályozásáról szóló 25/2016. (X.17.) önkormányzati rendeletét az alábbiak szerint módosítja:

1. **A város forgalmi és parkolási rendjéről és a parkolási díjakról, a védett és korlátozott övezetekbe történő behajtás rendjéről szóló 23/2007. (IV.13.) önkormányzati rendeletének módosításáról**

**1. §** A város forgalmi és parkolási rendjéről, valamint a parkolási díjakról, a védett és korlátozott övezetekbe történő behajtás rendjéről szóló 23/2007. (IV. 13.) Önk. rendelet (továbbiakban: R.) 7/A.§ (6) bekezdése helyébe a következő rendelkezés lép:

 „7/A.§ (6) Kizárólag *díjmentes várakozásra jogosító matrica igénylése mellett* szerez jogosultságot az,

a) akinek az egyenlege április 15-től október 14-ig tartó elszámolási időszak esetén **március 10-én,** október 15-től április 14-ig tartó elszámolási időszak esetén **szeptember 10-én** lejárt köztartozást és/vagy 100 Ft-ot meghaladó késedelmi pótlék tartozást mutat, ezen tartozások kiegyenlítését követően;

b) az (1) bekezdés b) pontja szerinti esetben;

c) az (1) bekezdés c) pontja szerinti esetben akkor, ha a jogosultnak a díjmentes várakozási jogosultsága április 15-től október 14-ig tartó elszámolási időszak esetén **március 10-én, október 15-től április 14-ig tartó elszámolási időszak esetén szeptember 10-én** még nem állt fenn.”

**2. § A R. 17. § (1) bekezdése helyébe az alábbi rendelkezés lép:**

„17.§ (1) Áruszállítási-szolgáltatási behajtási engedélyt kaphat az áru közterületen történő ki- és bepakolása idejére legfeljebb 3,5 tonna megengedett legnagyobb össztömegű járművel a védett övezetben rendszeres vagy eseti (pl. rendezvényekre történő) áruszállítási-szolgáltatási tevékenységet végző jogi személy, jogi személyiséggel nem rendelkező szervezet vagy egyéni vállalkozó, **és az I. és I/A. védett övezetekbe és a II. korlátozott övezetbe legfeljebb egy évre 7,5 tonna megengedett legnagyobb össztömegű járművel lakossági tüzelőanyag- vagy szennyvízszállítást végző jogi személy, jogi személyiséggel nem rendelkező szervezet vagy egyéni vállalkozó.”**

**3. § A rendelet 1. számú melléklete helyébe jelen rendelet 1. számú melléklete lép.**

1. **A közterület-használat rendjének szabályozásáról szóló 25/2016. (X.17.) önkormányzati rendeletének módosításáról**

**4. §** A közterület-használat rendjének szabályozásáról szóló 25/2016. (X.17.) önkormányzati rendeletének (továbbiakban: KR.) 6. § (3)-(4) bekezdése helyébe a következő rendelkezések lépnek:

**„6. § (3) Olyan épület esetében, amelynek részben vagy egészben az önkormányzat a tulajdonosa, az (1) bekezdés v) pontja esetében csak akkor adható ki közterület-használati engedély, ha ahhoz az önkormányzat a kitelepülési tervet is jóváhagyó írásbeli tulajdonosi hozzájárulását adta.**

**(4) Az (1) bekezdés o) és q) pontjában meghatározott esetekben, amennyiben a közterület-használat önkormányzati tulajdont érint (az önkormányzat részben vagy egészben tulajdonosa annak az épületnek, amely előtt kerthelyiség vagy vendéglátó terasz és berendezés, vagy vendéglátást kiegészítő berendezés található), csak akkor adható közterület-használati engedély, ha ahhoz az önkormányzat a kitelepülési tervet is jóváhagyó írásbeli tulajdonosi hozzájárulását adta.”**

**5.§** Hatályát veszti a R. 10. § (3) bekezdés g) pontja.

**6. §** (1) Jelen rendelet a kihirdetést követő napon lép hatályba, és az azt követő napon hatályát veszti.

 (2) A rendelet kihirdetéséről a jegyző gondoskodik.

Szentendre, 2017. február 16.

 **Verseghi-Nagy Miklós dr. Gerendás Gábor**

 polgármester jegyző

**Záradék:**

A rendelet 2017. február 21-én került kihirdetésre.

**dr. Gerendás Gábor**

 jegyző

1. sz. melléklet

Parkolási zónákban kijelölt fizető parkolók meghatározása

1. I. parkolási zóna fizető várakozó helyei:

1. a Paprikabíró utcánál található nagyparkoló – busz és tehergépkocsi parkolás
2. Rév utcából nyíló parkoló teljes területe (Teátrum parkoló) – buszparkolás

2. II. parkolási zóna fizető várakozó helyei:

1. Bükkös-patak bal oldala a Dunakanyar körút és Kanonok utca között
2. Bajcsy-Zsilinszky utca teljes hosszban
3. Kanonok utca teljes hosszban
4. Rákóczi Ferenc utca az Arany János utca és a Céh utca között
5. Szent István utca teljes hosszban
6. Martinovics utca a Pásztor köz és Áprily tér között
7. Áprily tér teljes területe
8. Dobozi utcában található kiépített parkoló
9. Rév utcából nyíló parkoló teljes területe (Teátrum parkoló) - személygépjárművek
10. Kossuth Lajos utca a Bolgár utcától a Római sánc közig
11. Bolgár utca teljes hosszában
12. Római sánc köz teljes hosszában
13. Duna korzó Bükkös patak jobb oldalán található kijelölt várakozó hely
14. Bükkös part jobb oldala, Vuk Karadzsics tértől a Dunakanyar körútig
15. Paprikabíró utcánál található nagy parkoló – személygépjárművek
16. Bolgár utca és Kertész utca közötti, Szentendre 919/1 hrsz-ú parkoló paletta

3. III. parkolási zóna fizető várakozó helyei:

1. Duna korzó Bükkös patak és a Rév utca közötti szakasza, kivéve azokat a parkolóhelyeket, amelyekre kerthelyiség vagy vendéglátó terasz céljából az Önkormányzat közterület-használati engedélyt adott, vagy amelyeket konflis várakozóhelyeként jelölt ki és e célból hasznosított.
2. Jókai utca teljes hosszában
3. Kert utca teljes hosszában
4. Péter Pál utca teljes hosszában

e) Lázár cár tér teljes területe kivéve azokat a parkolóhelyeket, amelyekre kerthelyiség vagy vendéglátó terasz céljából az Önkormányzat közterület-használati engedélyt adott ki

f) Ady Endre utca a Dézsma utcától a Duna korzóig

g) Kossuth Lajos utca a Római sánc köz és a Vuk Karadzsics tér között

h) Vuk Karadzsics tér területe

i) Kucsera Ferenc utca teljes hosszban